ZAPOSLENE i rijetke prolaznike u centru Splita šokirao je u četvrtak prizor muškarca koji baulja ulicom s pištoljem u rukama.

Na videu koji se proširio društvenim mrežama vidi se muškarac s oružjem u rukama koji tetura ulicom, a odmah potom prestravljena djelatnica obližnjeg dućana koja je utrčala u trgovinu.

Muškarac na sebi nije imao obuću.

Sve se odvijalo u četvrtak ujutro oko 8 sati, a policajci koji su munjevito reagirali nakon dojave imali su posla, piše Dalmacija danas.

Tekst se nastavlja ispod oglasa

Vidno alkoholizirani muškarac je pružio otpor policajcima koji su ga morali savladati te mu potom staviti lisičine. Oružje, a kako se kasnije utvrdilo, riječ je bila o zračnom pištolju, nije upotrijebio.

Prebačen je u splitsku bolnicu, nakratko na Odjel psihijatrije, a potom do prostorija za zadržavanje splitske policije. Protiv njega su nakon kriminalističke obrade podnesena dva optužna prijedloga, po Zakonu o javnom redu i miru te Zakonu o oružju. Cijeli incident su potvrdili iz splitske PU.